2019 ― 2022-yillarda Surxondaryo viloyatining Sho‘rchi tumanini kompleks ijtimoiy-iqtisodiy rivojlantirish chora-tadbirlari to‘g‘risida

Surxondaryo viloyatining Sho‘rchi tumanida ishlab chiqarish va mehnat salohiyatidan oqilona foydalanish, sanoat, qishloq xo‘jaligi, xizmat ko‘rsatish sohalarini hamda oilaviy tadbirkorlikni rivojlantirish bo‘yicha istiqbolli loyihalarni amalga oshirish orqali aholining, xususan xotin-qizlar, yoshlar va kam ta’minlangan fuqarolarning bandligini ta’minlash, daromadlari va turmush darajasini izchil oshirish, tumanning me’moriy qiyofasini tubdan o‘zgartirish, muhandislik-kommunikatsiya va ijtimoiy infratuzilmani yanada yaxshilash maqsadida Vazirlar Mahkamasi qaror qiladi:
 1. Surxondaryo viloyati hokimligi, O‘zbekiston Respublikasi Iqtisodiyot va sanoat vazirligi, Investitsiyalar va tashqi savdo vazirligi, Moliya vazirligi hamda boshqa manfaatdor vazirliklar, xo‘jalik boshqaruvi organlari va tijorat banklari tomonidan ishlab chiqilgan 2019 ― 2022-yillarda Surxondaryo viloyatining Sho‘rchi tumanini kompleks ijtimoiy-iqtisodiy rivojlantirish chora-tadbirlari dasturi (keyingi o‘rinlarda Dastur deb ataladi) ma’qullansin.
 2. Quyidagilar Dasturni amalga oshirishning asosiy ustuvor yo‘nalishlari etib belgilansin:
 tumanni ijtimoiy-iqtisodiy jihatdan yanada rivojlantirish, aholining, xususan xotin-qizlar, yoshlar va kam ta’minlangan fuqarolarning bandligini ta’minlash orqali ularning daromadlarini va turmush darajasini oshirish;
 yangi ishlab chiqarish quvvatlarini yaratish, mavjud ishlab chiqarish quvvatlarini modernizatsiya qilish orqali sanoat mahsulotlari ishlab chiqarish hajmlarini ko‘paytirish;
 aholini tadbirkorlikka keng jalb qilish va oilaviy tadbirkorlikni yanada rivojlantirish uchun qulay shart-sharoitlar yaratish;
 muhandislik-kommunikatsiya va ijtimoiy infratuzilmani rivojlantirish, shu jumladan, ichki yo‘llarni va ijtimoiy soha obyektlarini rekonstruksiya qilish va qayta ta’mirlash, aholining toza ichimlik suvi, tabiiy gaz, elektr energiyasi bilan ta’minlanganlik darajasini oshirish;
 sug‘oriladigan yerlarning meliorativ holatini yaxshilash, qishloq xo‘jaligi mahsulotlari yetishtirishni ko‘paytirish va ularni qayta ishlash darajasini oshirish ishlarini jadal rivojlantirish;
 tumanning me’moriy qiyofasini tubdan o‘zgartirish hamda obodonlashtirish ishlarini jadallashtirish.
 3. Quyidagilar:
 2019 ― 2022-yillarda Surxondaryo viloyatining Sho‘rchi tumanini kompleks ijtimoiy-iqtisodiy rivojlantirish dasturining maqsadli parametrlari va moliyalashtirish manbalari 1-ilovaga muvofiq;
 2019 ― 2022-yillarda Surxondaryo viloyatining Sho‘rchi tumanida sanoat, qishloq xo‘jaligi va xizmat ko‘rsatish sohalarini rivojlantirish bo‘yicha investitsiya loyihalarining manzilli dasturi 2-ilovaga muvofiq;
 2019 ― 2022-yillarda Surxondaryo viloyatining Sho‘rchi tumanida yo‘l-transport infratuzilmasi tizimini yaxshilash va elektr energiya, tabiiy gaz, ichimlik suv hamda aloqa tarmoqlarini rekonstruksiya va modernizatsiya qilish dasturi 3-ilovaga muvofiq;
 2019 ― 2022-yillarda Surxondaryo viloyatining Sho‘rchi tumanida ijtimoiy infratuzilmani rivojlantirish, zamonaviy obyektlar qurish, obodonlashtirish va ko‘kalamzorlashtirish borasida amalga oshiriladigan ishlar dasturi 4-ilovaga muvofiq;
 2020 ― 2022-yillarda Surxondaryo viloyatining Sho‘rchi tumanida irrigatsiya va melioratsiya tizimlarini yaxshilash borasida amalga oshiriladigan ishlar dasturi 5-ilovaga muvofiq;
 2019 ― 2022-yillarda Surxondaryo viloyatining Sho‘rchi tumanida ko‘p qavatli uy-joylarni ta’mirlash dasturi 6-ilovaga muvofiq;
 2019 ― 2022-yillarda Surxondaryo viloyatining Sho‘rchi tumanida ko‘p qavatli uy-joylar hududlarini obodonlashtirish dasturi 7-ilovaga muvofiq; 
 2019 ― 2022-yillarda Surxondaryo viloyatining Qumqo‘rg‘on tumanida xotin-qizlar bandligini ta’minlash maqsadida ajratiladigan kredit mablag‘lari hisobiga tashkil etiladigan tadbirkorlik yo‘nalishlari va yaratiladigan ish o‘rinlari manzilli ro‘yxati 8-ilovaga muvofiq tasdiqlansin. 
 4. O‘zbekiston Respublikasi Iqtisodiyot va sanoat vazirligi Moliya vazirligi, Investitsiyalar va tashqi savdo vazirligi hamda Surxondaryo viloyati hokimligi bilan birgalikda:
 davlat va xo‘jalik boshqaruvi organlari hamda mahalliy ijro etuvchi hokimiyat organlari tomonidan Dasturda nazarda tutilgan chora-tadbirlarning belgilangan muddatlarda amalga oshirilishini tahlil qilib borsin va muvofiqlashtirsin;
 barcha parametrlar bo‘yicha monitoring olib borilishini tashkil etsin va har oyda tizimli ravishda muammoli masalalarni ko‘rib chiqib, ularni hal etish yuzasidan tezkor amaliy choralar ko‘rsin;
 zarurat bo‘lganda, tayyorlangan va belgilangan tartibda kelishilgan loyiha hujjatlari mavjud bo‘lgan taqdirda, Dasturga tegishli o‘zgartirishlar kiritsin. 
 5. Tijorat banklariga Dasturga kiritilgan investitsiya loyihalarini moliyalashtirish uchun loyiha tashabbuskorlariga belgilangan tartibda kreditlar, shu jumladan, chet el valyutasidagi kreditlar ajratish tavsiya etilsin.
 6. O‘zbekiston Respublikasi Investitsiyalar va tashqi savdo vazirligi, Iqtisodiyot va sanoat vazirligi, Moliya vazirligi mazkur qarorning ilovalariga muvofiq markazlashtirilgan mablag‘lar hisobiga moliyalashtiriladigan loyihalarni:
 joriy yilda amalga oshiriladigan chora-tadbirlarni 2019-yil uchun mo‘ljallangan O‘zbekiston Respublikasining Investitsiya dasturi doirasida nazarda tutilgan mablag‘lar hisobiga amalga oshirilishini;
 2020 ― 2022-yillar davomida Dasturga kiritilgan loyihalarni har bir yil uchun asosiy ko‘rsatkichlarini aniqlashtirib va yangilab borgan holda, kelgusi yillar uchun O‘zbekiston Respublikasining Investitsiya dasturlari parametrlarini shakllantirishda inobatga olinishini ta’minlasin.
 7. O‘zbekiston Respublikasi Bandlik va mehnat munosabatlari vazirligi Surxondaryo viloyati hokimligi bilan birgalikda 2020-yil 1-iyulga qadar Sho‘rchi tumani, “Navro‘z” MFY, Mustaqillik ko‘chasi 45-uy manzilida joylashgan tuman Aholi bandligiga ko‘maklashish markazining sobiq binosi o‘rnida aholining ish bilan bandligini ta’minlash, tadbirkorlikka keng jalb etish, shaxsiy biznes rejalarini yuzaga chiqarish istagida bo‘lgan shaxslar uchun qulay sharoitlar yaratish maqsadida zamonaviy bino va inshoot va jihozlarga ega bo‘lgan kovorking-markazi hamda mehnat guzarini tashkil etish choralarini ko‘rsin.
 8. O‘zbekiston Respublikasi Energetika vazirligi Uy-joy kommunal xizmat ko‘rsatish vazirligi, Surxondaryo viloyati hokimligi bilan birgalikda aholini elektr energiyasi, tabiiy va suyultirilgan gaz, ichimlik suvi va kanalizatsiya tizimi bilan ta’minlash bo‘yicha muhandislik-kommunikatsiya infratuzilmasini rivojlantirish, shuningdek, Dastur doirasida amalga oshiriladigan investitsiya loyihalari asosida ishlab chiqarish korxonalarining muhandislik-kommunikatsiya tarmoqlariga o‘rnatilgan tartib va muddatlarda o‘z vaqtida ulanishini hamda ularga mavjud resurs va texnik imkoniyatlardan kelib chiqib, talab etiladigan tabiiy gaz va elektr energiyasi yetkazib berilishini ta’minlash choralarini ko‘rsin.
 9. Surxondaryo viloyati hokimligi:
 O‘zbekiston Respublikasi Investitsiyalar va tashqi savdo vazirligi, manfaatdor davlat boshqaruvi organlari, xo‘jalik birlashmalari va loyiha tashabbuskorlari bilan birgalikda manzilli ro‘yxat parametrlarining so‘zsiz bajarilishini hamda bu borada investitsiya loyihalarining o‘z vaqtida va sifatli amalga oshirilishini, ishlab chiqarishning mo‘ljallangan hajmlari o‘zlashtirilishini va yangi ish o‘rinlari tashkil etilishini ta’minlasin;
 har chorak yakuni bo‘yicha Dasturdagi tadbirlarning o‘z vaqtida va sifatli bajarilishi yuzasidan loyiha tashabbuskorlari faoliyatining natijadorligini xalq deputatlari viloyat va tuman Kengashlari yig‘ilishlarida muhokama qilsin hamda amalga oshirilgan ishlar to‘g‘risida Vazirlar Mahkamasiga axborot kiritib borilishini ta’minlasin. 
 10. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov va Surxondaryo viloyati hokimi T.A. Bobolov zimmasiga yuklansin.